Miss World 1986

Ang Miss World 1986 ay ang ika-36 na edisyon ng Miss World pageant, na ginanap sa Royal Albert Hall sa Londres, Reyno Unido noong 13 Nobyembre 1986.
Pagkatapos ng kompetisyon, kinoronahan ni Hólmfríður Karlsdóttir ng Lupangyelo si Giselle Laronde ng Trinidad at Tobago bilang Miss World 1986. Ito ang unang beses na nanalo ang Trinidad at Tobago bilang Miss World. Nagtapos bilang first runner-up si Pia Rosenberg Larsen ng Dinamarka, habang nagtapos bilang second runner-up si Chantal Schreiber ng Austrya.
Mga kandidata mula sa pitumpu't-pitong bansa at teritoryo ang lumahok sa kompetisyong ito. Pinangunahan nina Peter Marshall at Miss World 1977 Mary Stävin ang kompetisyon.
Dahil sa mga akusasyon na may pagkiling ang mga tagapag-ayos ng Miss World sa mga kanluraning bansa, inanunsyo ng Miss World Ltd. noong 7 Abril 1986 na magaganap ang paunang kompetisyon sa Makaw, isang kolonya ng Portugal. Magaganap sana ito sa Malaysia, ngunit hindi nagpatuloy ang mga negosasyon. Ang pinal na kompetisyon ay magaganap pa rin sa Royal Albert Hall sa Londres. Sa Ruins of Saint Paul's sa Makaw naganap ang parade of nations. Nanatili ang mga kandidata sa Makaw mula 24 Oktubre hanggang 1 Nobyembre 1986.
Mga kandidata mula sa pitumpu't-pitong bansa at teritoryo ay napili upang lumahok sa kompetisyon. Anim na na kandidata ang nailuklok upang kumatawan sa kanilang mga bansa/teritoryo matapos maging runner-up sa kanilang pambansang kompetisyon, o napili sa isang casting process, at tatlong kandidata ang nailuklok matapos bumitiw ang orihinal na kalahok.
Dapat sanang lalahok si Miss Finland 1986 Tuula Polvi sa edisyong ito, ngunit dahil napunta ang lisensiya ng Pinladiya sa Miss World sa Suomen Neito, pinalitan ni Suomen Neito 1986 Satu Riita Alaharja si Polvi. Dapat sanang lalahok si Miss France 1986 Valérie Pascale sa parehong Miss Universe at Miss World, ngunit dahil sa hindi isiniwalat na dahilan, si Miss France Overseas 1986 Catherine Carew ang siyang lumahok sa dalawang kompetisyon. Dapat din sanang lalahok si Miss Lebanon 1986 Strida Touq, ngunit kinailangan siyang palitan ni Mirella Abi Fares dahil sa hindi isiniwalat na dahilan.
Lumahok sa unang pagkakataon ang mga bansa at teritoryong Antigua at Barbuda, Kapuluang Birheng Britaniko, Makaw, at Sierra Leone. Bumalik sa edisyong ito ang mga bansang Mawrisyo na huling sumali noong 1980, Tonga at Turkiya na huling sumali noong 1983, at Honduras na huling sumali noong 1984.
Hindi sumali ang mga bansa at teritoryong Aruba, Baybaying Garing, Curaçao, Liberya, Niherya, Porto Riko, Tahiti, Uganda, at Zaire sa edisyong ito. Hindi sumali si Marie-Françoise Kouamé ng Baybaying Garing dahil ginusto na lamang ng mga tagapag-ayos ng Miss Cote D'Ivoire na ipadala na lamang siya sa Miss International. Hindi sumali si Viennaline Arvelo ng Curaçao dahil ipinadala na lamang siya sa Miss Universe, na siyang naganap sa Mayo sa unang pagkakataon. Hindi sumali sina Rita Anuku ng Niherya, Hajat Fatumah Maama ng Uganda, at Aimee Dobala ng Zaire dahil sa kakulangan sa pagpondo upang dalhin sila sa Makaw at sa Londres. Hindi sumali si Loanah Bohl ng Tahiti dahil sa hindi isiniwalat na dahilan, at nadiskwalipika si Giselle Castillo ng Porto Riko dahil sa problema sa prangkisa ng Porto Riko sa Miss World. Hindi sumali ang Aruba mabigo ang kanilang organisasyong pambansa na magdaos ng kompetisyong pambansa o magtalaga ng kalahok.
Tulad noong 1981, labinlimang semi-finalist ang napili sa pamamagitan ng paunang kompetisyon at mga personal interview. Lumahok sa swimsuit competition at evening gown competition ang labinlimang mga semi-finalist, at kalaunan ay napili ang pitong pinalista na sumabak sa final interview. Pagkatapos nito, limang kandidata ang hinirang bilang Continental Queens of Beauty, at hinirang pagkatapos ang dalawang runner-up at ang bagong Miss World. Hindi pinangalanan ang mga huradong nanggaling sa Makaw.
Pitumpu't-pitong kandidata ang lumahok para sa titulo.